Vittorio Bersezio/Le miserie 'd monsú Travet/pàgina 05
Sena quarta

Marianin con 'l frach e detti.

MARIANIN A l'è sí so frach.

TRAVET (a s'vest) E sto cafè?... (a stranua).

MARIANIN Boneur.

TRAVET Elo fait sí o no?

MARIANIN No sgnor.

TRAVET Ecco lí. A l'è ora ch'i m'na vada e i peus gnanca pié me cafè... T'sas ben che s'i lo pio nen a la matin i stagh mal tut 'l dí.

MARIANIN C'a scusa, papà, ma j'eu pa podulo fé: i son sempre staita d'd'là a tni 'l pcit, mentre che maman a s'pentnava.

MADAMA TRAVET Oh già, madamisela a bsogna c'a s'scusa su mi... Se chila a j pias fè mai niente, la colpa a l'è mia.

TRAVET E côla Brigida c'a l'è ancora nen tornà d'an piassa! (La masnà andrinta a piora).

MADAMA TRAVET Guarda lí ch't'las piantame côl pcit là macasia. Dôma, cor, va' a vëde lon c'a l'ha.

MARIANIN I vad, i vad (via. A s'sent un rabel d'veder c'a s'romp).

TRAVET Cos'elo son? A l'è sicur côl birichin d'Carlo c'a l'ha rompume 'l specc.

Leteratura piemontèisa
Vittorio Bersezio
Le miserie 'd monsú Travet